Mars-Rover
E Mars-Rover ass en teleguidéiert Gefier (kuckt Rover) fir d'Erfuerschung vum Mars. De Rover ass mat verschiddene Moossinstrumenter ausstafféiert.

Wärend der ganzer Fuerschungszäit vum Planéit Mars gouf et véier erfollegräich Missioune mat Mars-Roveren. Vun hinne sinn am Ament deen am Juli 2003 gestarte Rover Opportunity an de Mars Science Laboratory Curiosity aktiv (August 2013). Mars-Rovere ginn, resp. goufe iwwer Funk vun der Äerd aus gesteiert, hunn zum Deel och autonom Fäegkeeten a senden hir Moossresultater op d'Äerd.

Gestart Mars-Roveren 
 D'Lander vun de sowjetesche Raumsonde Mars 2 a Mars 3 ware mat Mars-Rover vum Typ PROP-M ekipéiert. D'Landung vu Mars 2 war de 27. November 1971mësslongen, de Lander war op d'Marsuewerfläch gestierzt. D'Landung vu Mars 3 war den 2. Dezember 1971 gegléckt, awer de Funkkontakt war no wéinege Sekonnen ofgebrach, soudatt och hei de Rover net zum Asaz koum.
 Sojourner, den éischten erfollegräiche Mars-Rover, hat am Kader vum NASA-Programm Mars Pathfinder vum 4. Juli bis de 27. September 1997 geschafft. 
 Spirit an de baugläiche Opportunity waren am Januar 2004 um Mars gelant. Vum 22. Mäerz 2010 u konnt kee Kontakt méi zum Rover Spirit hiergestallt ginn. D'NASA hat dorophin de 25. Mee 2011 d'Kontaktversich agestallt. Trotzdeem ass dee sechs Joer dauernden Asaz vum Spirit an d'Tatsaach, datt Opportunity nach ëmmer voll funktiounsfäeg ass, bemierkenswäert, well déi geplangt Liewensdauer vu béide Rover nëmme vir ronn dräi Méint virgesi war.
 De Mars Science Laboratory Curiosity ass e Mars-Rover vun der NASA. De Start war de 26. November 2011. D'Marslandung war de 6. August 2012 erfollegräich.

Geplangte Mars-Rover 
 ExoMars ass e Mars-Rover vun der Europäescher Weltraumorganisatioun. D'Landung um Mars ass fir d'Joer 2018 geplangt.
 Bei der kollektiver Missioun vun ESA an NASA Mars Sample Return gëtt och e Mars-Rover agesat. De Start ass fir d'Joer 2018 geplangt.

Kuckt och 

 Aurora-Programm
 Chronologie vun de Marsmissiounen

Um Spaweck 

Marssonden
Rover (Raumfaart)